《还家作 其二》
清代·潘江

我祖卜此堂，赫赫承华胄。厥后奕绳绳，伯仲能世守。

大人既冰清，从父复兰茂。纷吾席前荣，中道遭穷姤。

有弟虽二人，朝华皆不秀。忆昔竹林游，惟予体独瘦。

壮者俱不存，瘦者何以寿。自为秣陵客，莼鲈阻兵寇。

今兹返故庐，室在人非旧。数椽幸未灰，君子居何陋。

扫径刈蓬蒿，五柳或云觏。将种邵平瓜，杂植杨恽豆。

勉哉充闾人，慎勿惭堂构。

作者简介：明末清初江南桐城人，字蜀藻，号木崖。入清，以著述自娱。康熙十八年举博学鸿儒，不赴。卒年八十四。有《木崖诗集》、《字学析疑》等。